Békén szusszan a mackóhad
Bölcsődal 
Egy őszi éjszakáról
Kövesdi János
(zene: Balázs Árpád)
Békén (szendén) szusszan a mackóhad, puha párnán alszik a tó.
Lengő hinta is elszunnyadt, sűrű éj lesz, jó takaró.
Kicsim álmodj már, csuda álom száll,
iderepül a szemedre, csitt kicsi, tente.
Csillag gyermeket elringat odafönn a Hold nagyapó.

Mindig villogott csillagfény, ha az este csendbe leszállt.
S ránk a fénytelen nap végén csak a hűvös éjszaka várt.
Kicsim álmodj már, csuda álom száll,
ide repül a szemedre, csitt, kicsi, tente.
Álmunk űzte a zord önkény, s csak az éhség zengte dalát.

S jött egy vérpiros október, ragyogott a fénye miránk.
Munkások hada: tűz tenger, csuda jelt írt égre a láng.
Kicsim álmodj már, csuda álom száll,
ide repül a szemedre, csitt, kicsi, tente.
Új kor éneke szárnyalt fenn, s belerengett mind a világ.

Minden esteli bölcsődal nekik szól, ha eljön az ősz.
Már nem ébred a hajnallal, aki álmunk őrzi, a hős.
Kicsim álmodj már, csuda álom száll,
ide repül a szemedre, csitt, kicsi, tente.
Értünk életük áldozták, nekünk hoztak boldog jövőt.

(utána: kép a téli palota ostromáról, szöveg: Az orosz nép 1917-ben a világon elsőként döntötte meg a kizsákmányoló tőkések uralmát, s rakta le egy új, szocialista rendszer alapjait.)

forrás: Tegzes György: Ének-zene az általános iskola 4. osztálya számára. Tankönyvkiadó, Budapest, 1987

Mozgalmi dalok